b"\n_START_ARTICLE_\nBibliofilija\n_START_PARAGRAPH_\nBibliofilija (gr. \xce\xb2\xce\xb9\xce\xb2\xce\xbb\xce\xaf\xce\xbf\xcf\x85 'knyga' + gr. \xcf\x86\xce\xb9\xce\xbb\xce\xad\xcf\x89 'myl\xc4\x97ti, m\xc4\x97gti'; 'meil\xc4\x97 knygoms')\xc2\xa0\xe2\x80\x93 kult\xc5\xabrin\xc4\x97 veikla \xc5\xbeinioms apie knyg\xc4\x85 kaupti ir sisteminti kryptingai kuriant asmenin\xc4\x99 bibliotek\xc4\x85. Asmuo, u\xc5\xbesiimantis bibliofilija, yra vadinamas bibliofilu, jis skverbiasi \xc4\xaf ra\xc5\xa1to ir knygos pasaul\xc4\xaf, jos istorij\xc4\x85 ir kult\xc5\xabr\xc4\x85, siekia j\xc4\x85 \xc4\xafsisavinti ir skleisti. Bibliofilais paprastai tampama subrendusio, neretai solidaus am\xc5\xbeiaus jau \xc4\xafgijus patirties knygos pasaulyje, kai pajuntamas sunkiai apib\xc5\xabdinamas jausminis, psichologinis ry\xc5\xa1ys tarp \xc5\xbemogaus ir knygos, pra\xc4\x97jus visas stadijas nuo paprasto m\xc4\x97g\xc4\x97jo prie kolekcininko iki bibliofilijos.\n_START_SECTION_\nTerminologijos klausimas\n_START_PARAGRAPH_\nBibliofilijos teoriniu klausimu Lietuvoje pirmoji pasisak\xc4\x97 Marija Urb\xc5\xa1ien\xc4\x97, o 1935\xc2\xa0m. enciklopediniame straipsnyje Vaclovas Bir\xc5\xbei\xc5\xa1ka trumpai ir ai\xc5\xa1kiai apibr\xc4\x97\xc5\xbe\xc4\x97 bibliofilijos rei\xc5\xa1kin\xc4\xaf. Tarybin\xc4\x97je Lietuvoje bibliofilo s\xc4\x85vok\xc4\x85 \xc4\x97m\xc4\x97si kelti \xc4\xaf vie\xc5\xa1um\xc4\x85 Vladas \xc5\xbdukas, kuris ra\xc5\xa1o, kad bibliofilu laikomas knyg\xc5\xb3 rink\xc4\x97jas, kuris ma\xc5\xbeiau atsi\xc5\xbevelgia \xc4\xaf knygos praktin\xc4\x99 vert\xc4\x99 jo profesijai, darbui ar \xc4\xaf knygos turin\xc4\xaf ir labiau vertina i\xc5\xa1or\xc4\x99\xc2\xa0\xe2\x80\x93 poligrafij\xc4\x85, menin\xc4\xaf atlikim\xc4\x85. Toliau papildo, kad tikras bibliofilas kreipia d\xc4\x97mes\xc4\xaf \xc4\xaf visus knygos komponentus: \xc4\xaf turin\xc4\xaf, menin\xc4\x99 vert\xc4\x99, knygos istorin\xc4\x99 bei kult\xc5\xabrin\xc4\x99 reik\xc5\xa1m\xc4\x99 ir ne tik renka, bet ir jas skaito. Galiausiai, bibliofilijos teorijos klausimai i\xc5\xa1 esm\xc4\x97s svarstyti Domo Kauno ir Almos Brazi\xc5\xabnien\xc4\x97s straipsniuose._NEWLINE_Bibliofilijos termino skirtingas suvokimas tarp pa\xc4\x8di\xc5\xb3 knygos mokslo autoritet\xc5\xb3 \xc4\xafne\xc5\xa1a didel\xc4\x97s painiavos. Neretai galima aptikti bibliofilo apib\xc5\xabdinim\xc4\x85, kad tai \xc5\xbemogus, be saiko renkantis knygas, nekreipiantis d\xc4\x97mesio \xc4\xaf turin\xc4\xaf, svarbu tik kiekis, asmenin\xc4\x97s bibliotekos dydis. Arba, kad tai asmuo sistemingai darbui, profesijai, kaupiantis reikaling\xc4\x85 literat\xc5\xabr\xc4\x85. Da\xc5\xbenai bibliofilais vadinami ir tie, kurie perka knygas tik savo malonumui ir \xc5\xa1iuo atveju sukaupia asmenin\xc4\x99 bibliotek\xc4\x85. Prie bibliofil\xc5\xb3 priskiriami kolekcionieriai, renkantys retas (pvz.: inkunabulus), puo\xc5\xa1nias, gra\xc5\xbeiai \xc4\xafri\xc5\xa1tas, ma\xc5\xbeo formato, tik su autografais ar ekslibrisais ir pan. knygas. Visi \xc5\xa1ie apib\xc5\xabdinimai teisingi, bet tik i\xc5\xa1 dalies._NEWLINE_Knygos m\xc4\x97g\xc4\x97jo, kolekcininko ir bibliofilijos i\xc5\xa1takos tos pa\xc4\x8dios, ta\xc4\x8diau bibliofilija yra daugiau nei knyg\xc5\xb3 skaitymas j\xc5\xb3 kaupimas ar komercinis u\xc5\xbesi\xc4\x97mimas. Svarbus vie\xc5\xa1umas, aktyvus dalyvavimas socialiniame kult\xc5\xabriniame gyvenime, knygos propagavimas, k\xc5\xabrybinis u\xc5\xbesi\xc4\x97mimas, reikalaujantis kantryb\xc4\x97s, materialini\xc5\xb3 s\xc4\x85naud\xc5\xb3, papildom\xc5\xb3 \xc5\xbeini\xc5\xb3 i\xc5\xa1 knygos mokslo ir kit\xc5\xb3 paralelini\xc5\xb3 dalyk\xc5\xb3 i\xc5\xa1manymo (poligrafijos, meno, ikonografijos, istorijos, restauravimo ir kt.), kurie knygos m\xc4\x97g\xc4\x97j\xc4\x85 padaro tikru savo veiklos profesionalu \xe2\x80\x9edirban\xc4\x8di\xc5\xb3\xe2\x80\x9c dien\xc4\x85 nakt\xc4\xaf. Bibliofilui privalu tur\xc4\x97ti talent\xc4\x85 ir intuicij\xc4\x85 tam, kad teisingai pasirinkti kolekcionavimo krypt\xc4\xaf, kuri labiausiai atitikt\xc5\xb3 jo interesus, o tuo pa\xc4\x8diu i\xc5\xa1skirt\xc5\xb3 i\xc5\xa1 knygos rink\xc4\x97j\xc5\xb3 gausos._NEWLINE_Bibliofilo prisiri\xc5\xa1imas prie knygos turi pavoj\xc5\xb3 peraugti \xc4\xaf bibliomanij\xc4\x85\xc2\xa0\xe2\x80\x93 egoizm\xc4\x85. Nuo bibliofilijos iki bibliomanijos tik vienas \xc5\xbeingsnis, kurio i\xc5\xa1vengus atsiranda galimyb\xc4\x97 tapti elitiniu bibliofilu._NEWLINE__NEWLINE_Bibliofilijos terminas \xc4\xafvardija moralin\xc4\xaf psichologin\xc4\xaf rei\xc5\xa1kin\xc4\xaf ir visuomenin\xc4\x99 kult\xc5\xabrin\xc4\x99 veikl\xc4\x85 , kuri\xc5\xb3 i\xc5\xa1rai\xc5\xa1ka individualus bibliofilo k\xc5\xabrinys\xc2\xa0\xe2\x80\x93 bibliofilin\xc4\x97 asmenin\xc4\x97 biblioteka.\n_START_SECTION_\nIstorija\n_START_PARAGRAPH_\nBibliofilija kaip rei\xc5\xa1kinys atsirado kartu su knyg\xc5\xb3 pasirodymu visuomen\xc4\x97je. Ta\xc4\x8diau, pirmasis ra\xc5\xa1t\xc5\xb3 rinkinys \xc5\xbeinomas nuo VII a. pr. m. e., tai Asirijos karaliaus A\xc5\xa1urbanipalo, dantira\xc5\xa1\xc4\x8diu ra\xc5\xa1yt\xc5\xb3 molini\xc5\xb3 lenteli\xc5\xb3 biblioteka. Antikos istoriniu periodu knyg\xc5\xb3 rinkiniai kaupiami valdov\xc5\xb3, \xc4\xafk\xc5\xabrusi\xc5\xb3 tokias bibliotekas kaip Pergamo, Ptolemaj\xc5\xb3, Konstantinopolio ir kt. Asmenines bibliotekas nuo IV a. pr. m. e. tur\xc4\x97jo graik\xc5\xb3, rom\xc4\x97n\xc5\xb3 filosofai, visuomen\xc4\x97s veik\xc4\x97jai, turtingesni Romos imperijos pilie\xc4\x8diai. Knygos m\xc4\x97g\xc4\x97jo s\xc4\x85voka aptinkama jau I a. Senekos ra\xc5\xa1tuose. Pirmieji bibliofilijos veikalai sukurti II a. pr. m. e. Artemono Kasandrie\xc4\x8dio._NEWLINE_Renesanso demokratizmas ir spaudos atsiradimas dar labiau paskatino skaityti ir rinkti knygas ir XVII a. pranc\xc5\xabz\xc5\xb3 naujadaras bibliofilija vartotas kartu su filobiblija, pagal angl\xc5\xb3 vyskupo R. de Bury knyg\xc4\x85 \xe2\x80\x9ePhilobiblon\xe2\x80\x9c, meil\xc4\x99 knygoms, para\xc5\xa1yt\xc4\x85 1345\xc2\xa0m._NEWLINE_Nuo XVIII a. Vakar\xc5\xb3 Europoje galutinai susiformuoja bibliofilijos rei\xc5\xa1kinys kolekcionavimo pagrindu, kuris XIX a. subrandino tikr\xc4\x85j\xc4\x85 bibliofilij\xc4\x85, toki\xc4\x85 kaip dabar suprantama. XIX a. 2-oje pus\xc4\x97je bibliofilijos aprai\xc5\xa1kos paplito Lietuvoje._NEWLINE__NEWLINE_Itin suaktyv\xc4\x97jusi knyg\xc5\xb3, rankra\xc5\xa1\xc4\x8di\xc5\xb3 kolekcionavimo veikla Europoje, o XIX a. 2-oje pus\xc4\x97je ir JAV, skatino kurtis knygos m\xc4\x97g\xc4\x97jus \xc4\xaf draugijas ir klubus. Pirmas pasaulyje bibliofil\xc5\xb3 klubas Roxbourghe \xc4\xafkurtas 1812\xc2\xa0m. Londone. V\xc4\x97liau, 1820\xc2\xa0m., susik\xc5\xabr\xc4\x97 Pranc\xc5\xabzijos bibliofil\xc5\xb3 draugija Soci\xc3\xa9t\xc3\xa9 des Bibliophiles Fran\xc3\xa7ais, 1884\xc2\xa0m. \xc4\xafkurtas Niujorko Grolier klubas. Italijoje, Belgijoje, Vokietijoje, Lenkijoje, Rusijoje ir kitose \xc5\xa1alyse kuriasi gausyb\xc4\x97 bibliofil\xc5\xb3 draugij\xc5\xb3, bibliofilini\xc5\xb3 leidykl\xc5\xb3; leid\xc5\xbeiami bibliofiliniai periodiniai leidiniai, vyksta teorin\xc4\x97s diskusijos, tarptautiniai kongresai. Tai l\xc4\x97m\xc4\x97, kad 1963\xc2\xa0m. Barselonoje susikuria Tarptautin\xc4\x97 bibliofil\xc5\xb3 asociacija (International Association of Bibliophiles) su b\xc5\xabstine Pary\xc5\xbeiuje._NEWLINE_\xc5\xbdymesni bibliofiliniai \xc5\xbeurnalai (kai kuri\xc5\xb3 leidyba nutraukta) b\xc5\xabt\xc5\xb3 \xc5\xa1ie: vokie\xc4\x8di\xc5\xb3 \xe2\x80\x9eMarginalien\xe2\x80\x9c, angl\xc5\xb3 \xe2\x80\x9eThe Book Collector\xe2\x80\x9c, \xc5\xa1veicar\xc5\xb3 \xe2\x80\x9eLibrarium\xe2\x80\x9c, ital\xc5\xb3 \xe2\x80\x9eLa Bibliofilia\xe2\x80\x9c, pranc\xc5\xabz\xc5\xb3 \xe2\x80\x9eBulletin du Bibliophile\xe2\x80\x9c, rus\xc5\xb3 \xe2\x80\x9e\xd0\x9d\xd0\xb5\xd0\xb2\xd1\x81\xd0\xba\xd0\xb8\xd0\xb9 \xd0\xb1\xd0\xb8\xd0\xb1\xd0\xbb\xd0\xb8\xd0\xbe\xd1\x84\xd0\xb8\xd0\xbb\xe2\x80\x9c.\n_START_SECTION_\nBibliofilija Lietuvoje\n_START_PARAGRAPH_\nBibliofilijos i\xc5\xa1takos Lietuvoje sietinos su \xc5\xbdygimantu Augustu (1520\xe2\x80\x931572), LDK ir Lenkijos karaliumi, bibliofilu, tikr\xc4\x85j\xc4\x85 prasme, kurio karali\xc5\xa1koje bibliotekoje buvo vir\xc5\xa1 4 t\xc5\xabkst. knyg\xc5\xb3, puo\xc5\xa1niai \xc4\xafri\xc5\xa1t\xc5\xb3 su superekslibrisais. Prie bibliofil\xc5\xb3 priskiriamas vienas i\xc5\xa1 Lietuvi\xc5\xb3 gro\xc5\xbein\xc4\x97s literat\xc5\xabros pradinink\xc5\xb3 Venclovas Agripa, LDK valstyb\xc4\x97s ir karinis veik\xc4\x97jas Albertas Go\xc5\xa1tautas, Lietuvos didysis etmonas Jonas Karolis Chodkevi\xc4\x8dius; Sapiegos, kurie sukaup\xc4\x97 bibliotek\xc4\x85 vadinam\xc4\x85\xc2\xa0\xe2\x80\x93 Bibliotheca Sapiehana. Prie bibliofil\xc5\xb3 priskiriami Martynas Ma\xc5\xbevydas, Mikalojus Dauk\xc5\xa1a ir daugelis kit\xc5\xb3 i\xc5\xa1kili\xc5\xb3 Lietuvos \xc5\xbemoni\xc5\xb3. Tuo metu, knygas tvirtai ir meni\xc5\xa1kai \xc4\xafri\xc5\xa1davo, pa\xc5\xbeym\xc4\x97davo rankra\xc5\xa1tiniais \xc4\xafra\xc5\xa1ais, kai kada su ekslibrisais. Su laiku knyg\xc5\xb3 rinkini\xc5\xb3 daug\xc4\x97jo ir jau bibliofilija XVIII a. masi\xc5\xa1kai paplito ir netgi tapo savoti\xc5\xa1ka Lietuvos didik\xc5\xb3 bei juos pam\xc4\x97gd\xc5\xbeiojusi\xc5\xb3 \xc5\xa1l\xc4\x97kt\xc5\xb3 ir miestie\xc4\x8di\xc5\xb3 mada. XIX a. \xc5\xbeinomi bibliofilai tai: Simonas Daukantas, Dionizas Po\xc5\xa1ka, be abejon\xc4\x97s, \xc5\xbdemai\xc4\x8di\xc5\xb3 vyskupijos administratorius Jonas Krizostomas Gintila, kurio biblioteka Als\xc4\x97d\xc5\xbeiuose, buvo did\xc5\xbeiausia ir vertingiausia Lietuvoje, manoma, vir\xc5\xa1 30 t\xc5\xabkst. knyg\xc5\xb3._NEWLINE_Karai, spaudos draudimas kiti politiniai \xc4\xafvykiai Lietuvos bibliofilijai padar\xc4\x97 neatitaisom\xc4\x85 \xc5\xbeal\xc4\x85. Buvo konfiskuojamos knygos, naikinamos i\xc5\xa1tisos bibliofilin\xc4\x97s kolekcijos. Ma\xc5\xbeosios Lietuvos bibliofilams labiau pasisek\xc4\x97. \xc5\xa0iame kra\xc5\xa1te veikia visas b\xc5\xabrys knygos myl\xc4\x97toj\xc5\xb3. \xc5\xbdymesni: Jonas Bir\xc5\xa1kus, Dovas Zaunius, Vilius Gaigalaitis, Enzys Jagomastas, Ansas Bruo\xc5\xbeis, J. Padagas ir kt. XX a. pr. Lietuvos bibliofilijai b\xc5\xabdingos tos pa\xc4\x8dios aprai\xc5\xa1kos kaip ir Europoje. Knygas imta \xc5\xbeym\xc4\x97ti nuosavyb\xc4\x97s antspaudais, \xc4\xafra\xc5\xa1ais. Po 1918\xc2\xa0m., Lietuvoje susidaro geros s\xc4\x85lygos bibliofilijai vystytis ir 1930\xc2\xa0m. \xc4\xafregistruojama pirmoji bibliofilin\xc4\x97 draugija Kaune, pasivadinusi \xe2\x80\x9eXXVII knygos m\xc4\x97g\xc4\x97j\xc5\xb3 draugija\xe2\x80\x9c. Jos veikla r\xc4\x97m\xc4\x97si pranc\xc5\xabzi\xc5\xa1ku bibliofilijos modeliu. Nariais buvo Juozas Tumas-Vai\xc5\xbegantas, Paulius Galaun\xc4\x97, Viktoras Cimakauskas, Vytautas Steponitis, vienintel\xc4\x97 moteris Marija Urb\xc5\xa1ien\xc4\x97, Petras Jak\xc5\xa1tas, Bir\xc5\xbei\xc5\xa1kos ir daug kit\xc5\xb3 knygos m\xc4\x97g\xc4\x97j\xc5\xb3, kurie visomis i\xc5\xa1gal\xc4\x97mis steng\xc4\x97si lietuvi\xc5\xa1k\xc4\x85j\xc4\x85 knyg\xc4\x85 populiarinti, gra\xc5\xbeinti ir tyrin\xc4\x97ti._NEWLINE_Antras skaudus bibliofilijai sm\xc5\xabgis suduotas po 1941\xc2\xa0m., kai sovietinis totalitarinis re\xc5\xbeimas nepripa\xc5\xbeino joki\xc5\xb3 \xe2\x80\x9ebur\xc5\xbeuazini\xc5\xb3 draugij\xc5\xb3\xe2\x80\x9c ir v\xc4\x97l pasikartojo knygos naikinimas, konfiskavimas, bibliofilini\xc5\xb3 kolekcij\xc5\xb3 pl\xc4\x97\xc5\xa1imas. Imta teigti, kad socialistin\xc4\x97je visuomen\xc4\x97je knygos meg\xc4\x97jas prie\xc5\xa1 \xe2\x80\x9evakar\xc5\xb3\xe2\x80\x9c atsiskyr\xc4\x97li, u\xc5\xbedar\xc4\x85 bibliofil\xc5\xb3 klub\xc4\x85, daug prana\xc5\xa1esnis savo socialumu, kolektyvi\xc5\xa1kumu. Pagal viening\xc4\x85 Maskvos plan\xc4\x85, kiekviename didesniame mieste, veik\xc4\x97 knygos m\xc4\x97g\xc4\x97j\xc5\xb3 klubai, b\xc5\xabreliai, bibliofil\xc5\xb3 sekcijos prie kolekcionieri\xc5\xb3 rateli\xc5\xb3. Vienas toki\xc5\xb3\xc2\xa0\xe2\x80\x93 penki\xc5\xb3 knygos myl\xc4\x97toj\xc5\xb3 klubas, \xc4\xafsteigtas 1970\xc2\xa0m. Vilniuje. Stengtasi dar labiau organizuoti ir kontroliuoti bibliofil\xc5\xb3 veikl\xc4\x85 ir tam, 1974\xc2\xa0m. Vilniuje, \xc4\xafsteigta Lietuvos knyg\xc5\xb3 bi\xc4\x8diuli\xc5\xb3 draugija, nuo 1989\xc2\xa0m. \xe2\x80\x9eLietuvos knygos draugija\xe2\x80\x9c. 8\xc2\xa0\xe2\x80\x93 9 de\xc5\xa1. atsirado bibliofilijos tematik\xc4\x85 gvildenan\xc4\x8di\xc5\xb3 straipsni\xc5\xb3, pasisakym\xc5\xb3, i\xc5\xa1leista keletas knygeli\xc5\xb3, periodiniame leidinyje \xe2\x80\x9eKnygotyra\xe2\x80\x9c imta populiarinti bibliofilij\xc4\x85. Knygos m\xc4\x97g\xc4\x97j\xc5\xb3 draugij\xc5\xb3 steigiasi ir kituose miestuose: Kaune, Plung\xc4\x97je, Panev\xc4\x97\xc5\xbeyje._NEWLINE_Atk\xc5\xabrus Nepriklausomyb\xc4\x99 Lietuvoje, bibliofilija atgim\xc4\x97 i\xc5\xa1 naujo: atsikuria bibliofil\xc5\xb3 draugijos, knygynuose atsirand\xc4\x85 bibliofilini\xc5\xb3 knyg\xc5\xb3, rengiamos parodos, konferencijos, pasisakymai spaudoje. Didelis pagyv\xc4\x97jimas \xc4\xafvyko 2002 metais, kai bibliofilijai buvo skirtas visas \xe2\x80\x9eKnygotyros\xe2\x80\x9c \xc5\xbeurnalo 38 numeris, paskelbta mokslini\xc5\xb3 darb\xc5\xb3 bibliofilijos istorijos, teorijos, metodikos klausimais, Plung\xc4\x97je prad\xc4\x97tas leisti pirmas ir vienintelis bibliofilijai skirtas laikra\xc5\xa1tis \xe2\x80\x9e\xc5\xbdemai\xc4\x8di\xc5\xb3 bibliofilas\xe2\x80\x9c, jo iki 2009\xc2\xa0m. pabaigos i\xc5\xa1leisti vos 5 numeriai. Bibliofilijos sklaida neb\xc5\xabt\xc5\xb3 tokia efektyvi be prof. Domo Kauno, bibliofilo, mokslininko, Ma\xc5\xbeosios Lietuvos knygos puosel\xc4\x97tojo pastang\xc5\xb3; Kazio Varnelio\xc2\xa0\xe2\x80\x93 elitinio bibliofilo, kurio bibliofilin\xc4\x97i bibliotekai 2003\xc2\xa0m. suteiktas muziejaus statusas; Vidmanto Staniulio, Gintauto Trumpio ir daugelio kit\xc5\xb3 bibliofil\xc5\xb3\xc2\xa0\xe2\x80\x93 knygos myl\xc4\x97toj\xc5\xb3."